Naaramid ti programa a nangpasingked/panagrugi ti panagadal ti 31 nga out-of-school youths a lumugar iti nasao a barangay iti Practical Electricity babaen ti panangimaton ni Mr. Nestor de los Santos, Program Coordinator, Private Electricians ken adda pay a katinnulongna da Mr. Warren Sumibcay ken Mr. Demy Peneyra, agpapada a Mangisursuro ti DepEd Cabugao District idi malem ti Biernes, Disiembre 9, 2011 iti pageskuelaan ti Barangay Arnap.
Innayon ni Mr. De los Santos a kasapulan a makompleto ti agad-adal ti 200 oras a panagadal sakbay a maited kenkuana ti Certificate of Completion ti Practical Electricity (Building Wiring).Maitarubak pay a saklawen daytoy a programa ti Accreditation and Equivalency System (A&E System) a mangpaturpos ti elementaria ken haiskul ti di nakapagtuloy nga umili iti kallabes a tawtawen maigapu iti nagkaadu a rason.
Nagatendar dagiti pangulo (Principals, Head Teachers/Teacher-In-Charge) ti nadumaduma a pageskuelaan-elementaria iti Munisipalidad ti Cabugao babaen ti panangidaulo ni Mrs. Helen Ventura Siruno, OIC Supervisor ti Office of the Public Schools, DepEd District Office, Cabugao.
Iti nasao nga okasion, naisangayan a naawis ni Mayor Edgardo “Ediboy” S. Cobangbang, Jr. ken kinatakunaynay ni Arnap Brgy. Captain Teodoro Tabula ken kameng ti Konsehona.
Ngem iti pannakabiag daytoy a programa iti agdama, nagyaman ti Superbisor iti suporta ti Gobierno Munisipal iti liderato ni Mayor Ediboy ti pannakaituloy daytoy a gannuat ket mangnamnama a babaen ti panangbitibit ti LGU-Cabugao, tinawenen a maipatungpal daytoy a programa tapno agsaknap iti dadduma pay a barangay a makasapul iti kastoy a serbisio.
Napnuan panangikalikagum ti panagsayaat ti kasasaad dagiti maseknan ti anag ti Mensahe ni Mayor Ediboy kadagiti 31 nga agadal ti Practical Electricity (Building Wiring) agsipud ta iti adal a magun-od dagitoy nga agtutubo ket ipanamnamana ti pannakapasayaat ti indibidual a kasasaadda no mayusarda ti inadalda.
Impaagsep ni Mayor Ediboy ti pateg ti sirmata ti Gobierno Munisipal a pannakasuporta ti sektor ti Edukasion a pakairamanan ti kastoy a programa agsipud ta kenkuana ti adal ket kangrunaan a sanggir ti umili tapno kabaelanda nga ited ti tulongda a makipagbangon ti naprogreso a komunidad ken pagilian.
Nagyaman pay dagiti manarawidwid a mangisursuro iti Distrito ti DepEd Cabugao iti tulong ti Konseho ti Barangay nga idauluan ni Punong Barangay Teodoro Tabula iti pannakaorganisar daytoy a programa iti Barangay Arnap.
Naiballaet met dagiti intermission number dagiti agad-adal nga ubbing a pakabuklan ti nadumaduma a parang ti sala ken Pamaskua nga ayug.
Immuna a nayam-ammo daytoy a programa idi 2006 babaen iti nagan a Non-Formal Education (NFE) ket iti manen Barangay Arnap, Cabugao, Ilocos Sur ti immuna a nakaipakatan daytoy a sistema ti edukasion tapno matulongan dagiti out-of-school youths (OSY)/dropouts ket kangrunaan a panggepna ti mangpunas ti problema ti illiteracy iti kagimongan a Pilipino. # (Rinetrato ken insurat ni JOED S. SAJONIA)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn